Jann Sjursen (KRF), 2000-11-28:
Mellemøsten har igennem hele historien været præget af konflikter folkeslag imellem.
Man skal f.eks. ikke læse ret meget i Det Gamle Testamente for at blive overbevist om netop det faktum.
I den forstand er der ulykkeligvis ikke meget nyt under solen, når vi igen må konstatere, at volden mellem Israel og den palæstinensiske befolkning optrappes.
For Kristeligt Folkeparti er det vigtigt at se Mellemøsten-konflikten i historiens lys og ikke bare i lyset af Det Gamle Testamentes historie.
Fra den nyere tids historie ved vi, at FN i 1947 vedtog oprettelsen af både en jødisk og en palæstinensisk stat, men også, at de arabiske lande i Mellemøsten ikke accepterede denne beslutning og gik i krig mod Israel, da staten blev udråbt i 1948.
Og det var ikke sidste gang, man forsøgte at slette staten Israel af landkortet.
I over 50 år har der været stærke spændinger mellem Israel, de arabiske lande og det palæstinensiske folk.
Camp David-aftalen mellem Israel og Ægypten indgået af modige statsmænd bragte lys, men kostede også præsident Sadat livet, og Osloaftalerne kostede ministerpræsident Rabin livet.
Men undervejs er der trods alt sket fremskridt.
Camp David-forhandlingerne i denne sommer under ledelse af præsident Clinton gav betinget optimisme og viste endnu en gang, at når alt kommer til alt, er det USA, der er i stand til at bringe parterne til forhandlingsbordet.
Kristeligt Folkepartis vurdering er den, at Israel strakte sig endog meget langt under forhandlingerne i Camp David, også i alle de centrale spørgsmål, inklusive spørgsmålet om Jerusalem.
Udenrigsministeren nævnte i sin tale omhyggeligt Sharons besøg på tempelpladsen som den udslagsgivende begivenhed, der provokerede palæstinenserne og fik konflikten til for alvor at blusse op igen.
Sympatidemonstrationer i de omkringliggende arabiske lande blev også nævnt og den islamiske konferences møde i Qatar ligeså.
Det er da også helt på sin plads i forhold til at få alle fakta med.
Provokationer har der jo desværre været nok af - også efter Kristeligt Folkepartis opfattelse - men også fra palæstinensernes side.
Lad mig i denne sammenhæng blot nævne de tragiske begivenheder ved politistationen i Ramallah og ødelæggelsen af Josefs grav i Nablus.
Kristeligt Folkeparti appellerer til parterne om at stoppe de voldelige handlinger.
Fredsprocessen må på sporet ingen, inden ekstremister på begge sider får endnu flere medløbere.
Det kan virke lidt paradoksalt, men ikke desto mindre er det vores opfattelse, at det i nok så høj grad netop er USA's indsats, der skal støttes fra dansk side, mere end det er EU's.
Historisk set har de europæiske lande og EU ikke haft nogen heldig hånd i Mellemøsten.
Når det gælder den danske overgangsbistand til de palæstinensiske selvstyreområder, finder vi det meget vigtigt, at den bliver brugt til at fremme demokrati og menneskerettigheder.
Vi er imidlertid bekymrede over den kritik også for brud på menneskerettighederne, som blev rettet mod de palæstinensiske politistyrker, som samtidig synes at være direkte involverede i kampen mod israelske soldater.
Det bekræfter selvfølgelig, for at tage dette enkelte element ud af bistanden, at der åbenbart er behov for at uddanne det palæstinensiske politi, men skal det ske for danske bistandsmidler, sådan som situationen er lige nu?
Det føler vi os ikke overbeviste om i Kristeligt Folkeparti.
Når det gælder de fremsatte forslag til vedtagelse, vil Kristeligt Folkeparti hverken stemme for eller imod, når det af et flertal fremsatte forslag til vedtagelse kommer til afstemning.
Det vil vi ikke, bl.a. fordi vi ikke føler, at associeringsaftalen mellem EU og Israel skal inddrages i denne her sammenhæng; det er der ikke noget grundlag for.
Vi føler heller ikke, at det er på sin plads, at EU skal opfordres til at øge den økonomiske støtte til selvstyreområderne og regionen, og i det hele taget finder vi ikke, at balancen mellem Israel og det palæstinensiske folk er den rette i det fremsatte forslag til vedtagelse, og derfor vil vi undlade at stemme, når det kommer til afstemning.